Broj: 711-I-1357-P-171/21-03-8

Zagreb, 30. srpnja 2021.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Jasminke Citković, pročelnice Upravnog odjela za društvene djelatnosti i lokalnu samoupravu Grada Crikvenice,** za davanjem mišljenja Povjerenstva**,** na 137. sjednici, održanoj dana 30. srpnja 2021.g., daje sljedeće:

**OČITOVANJE**

**Sukladno odredbama ZSSI-a, nema zapreke da dužnosnica Silvia Crnić, zamjenica gradonačelnika Grada Cirkvenice do 3. lipnja 2021.g. u razdoblju od godine dana nakon prestanka mandata stupi u radni odnos u udruzi LAGUR TUNERA na radnom mjestu predsjednice udruge s obzirom da nije riječ o upravljačkoj funkciji, a između Grada Crikvenice i navedene udruge za vrijeme mandata dužnosnice nije bilo poslovnih odnosa u smislu ZSSI-a.**

Obrazloženje

Zahtjev za davanjem mišljenja Povjerenstva podnijela je Jasminka Citković, pročelnica Upravnog odjela za društvene djelatnosti i lokalnu samoupravu Grada Crikvenice. U knjigama ulazne pošte zahtjev je zaprimljen pod poslovnim brojem 711-U-3996-P-171/21-01-1, dana 23. srpnja 2021.g. te je povodom istog otvoren predmet broj P-171/21.

U zahtjevu za davanjem mišljenja navodi se da je dužnosnica Silvia Crnić obnašala dužnost zamjenice gradonačelnika Grada Cirkvenice u mandatu 2017.-2021. Grad Crikvenica jedan je od članova udruge LAGUR TUNERA te kao član navedene udruge uplaćuje članarinu u iznosu od 300,00 kn godišnje. Također, Grad Crikvenica surađuje s navedenom udrugom na prijavama na natječaj za dodjelu potpore projektima koji se financiraju iz fondova Europske unije. Podnositeljica zahtjeva od Povjerenstva traži mišljenje smije li dužnosnica Silvia Crnić, s obzirom na odredbu članka 20. ZSSI-a, u razdoblju od godine dana nakon prestanka obnašanja dužnosti prihvatiti izbor ili imenovanje za predsjednicu Udruge LAGUR TUNERA te može li sklopiti ugovor kojim stupa u radni odnos u navedenoj udruzi.

Povjerenstvo je dana 30. srpnja 2021.g. pod brojem: 711-U-4166-P-171/21-02-1 zaprimilo dopunu zahtjeva za davanjem mišljenja u kojoj se navodi da između Grada Crikvenice i udruge LAGUR TURNER, osim suradnje na projektima koje je Grad Crikvenica prijavljivao, a navedena udruga je u prvoj fazi pregledavala prijavnu dokumentaciju, nije bilo drugih poslovnih odnosa u smislu sklapanja ugovora, imenovanja zamjenice gradonačelnika u tim za pripremu projekata i sl. Grad Crikvenica je u suradnji s udrugom LAGUR TURNER prijavio 3 projekta: u 2019.g. Edukativne staze Jadranovo, u 2020.g. Ribarska kućica Selce, Ribarija – Dječji vrtić i u 2021.g. Tunere

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj i za primjenu odredbi ZSSI-a.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofirnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20. stavkom 3. ZSSI-a propisano da obveze koje za dužnosnike proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašnja dužnosti.

Nadalje, člankom 20. stavcima 1. i 2. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Navedena pravna osoba ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama navedenog članka.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Stavkom 4. istog članka propisano je da su ustanove poslovni subjekti u smislu ZSSI-a.

Povjerenstvo je izvršilo uvid u Registar udruga Republike Hrvatske te je utvrđeno da je pod registarskim brojem: 08004286, OIB: 36265572009 upisana udruga Lokalna akcijska grupa u ribarstvu TUNERA, skraćeni naziv LAGUR TUNERA.

Člankom 19. Statuta navedene udruge propisano je da su tijela LAGUR-a TUNERA: Skupština, Upravni odbor, predsjednik i voditelj. Člankom 20. Statuta propisano je da je Skupština najviše tijelo upravljanja udrugom te da Skupštinu čine svi članovi udruge. Člankom 25. stavkom 1. Statuta propisano je da je Upravni odbor upravljačko tijelo, dok člankom 28. stavkom 1. propisano da izvršne funkcije i druge poslove određene Statutom obavlja predsjednik LAGUR-a TINERA.

S obzirom da iz citiranih odredbi Statuta LAGUR-a TUNERA proizlazi da je predsjednik navedene udruge nije upravljačko, već izvršno tijelo udruge, u konkretnom slučaju ne dolazi do primjene se članka 14. stavka 5. ZSSI-a kojim je propisana zabrana primanja naknade za članstvo u upravnim i nadzornim tijelima udruga i neprofitnih zaklada, a koji se na družnonike primijenjuje još dvanaest mjeseci nakon prestanka obnašanja dužnosti.

Nadalje, Povjerenstvo obrazlaže da uplata članarine te suradnja na projektima čiji prijavitelj je Grad Crikvenica ne predstavljaju poslovne odnose u smislu članka 4. stavka 3. ZSSI-a te stoga dužnosnica Silvia Crnić može stupiti u radni odnos u udruzi LAGUR TUNERA na radnom mjestu predsjednice navedene udruge.

Povjerenstvo takuđer ukazuje dužnosnici na odredbu članka 90.a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) kojom je propisano da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti. Ostvarivanje navedenog prava, između ostaloga, prestaje zapošljavanjem. Za tumačenje odredbi navedenog Zakona nadležno je Ministarstvo pravosuđa i uprave.

Slijedom svega navedenoga, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Jasminka Citković, Grad Crikvenica
2. Objava na internetskoj stranici Povjerenstva
3. Pismohrana